**Adam Ružička** (\* 11. máj 1999, Bratislava) je slovenský hokejový útočník, ktorý je v súčasnosti voľný hráč. Naposledy hral za Arizonu Coyotes v NHL.

Hráčska kariéra
---------------

S hokejom začínal v bratislavskom Ružinove, odkiaľ neskôr prestúpil do Pardubíc. Hrával v českej najvyššej súťaži určenej hráčom mladším ako dvadsať rokov a napriek tomu, že patril medzi najmladších, zbieral bod na zápas. Výbornými výkonmi upútal pozornosť Slovanu Bratislava, ktorý Ružičku draftoval v prvom kole draftu KHL.

Belasí mali záujem priviesť talentovaného útočníka do tímu, ale Ružička uprednostnil odchod do zámoria. Svoje rozhodnutie odôvodnil cieľom navyknúť si na americký štýl hokeja a tiež obavou, že by sa mu v KHL nedostalo dostatočného priestoru na ľade.

Ružička sa pripojil k tímu Sarnia Sting v ontárijskej hokejovej lige v sezóne 2016/17, na konci ktorej ho draftovalo do NHL mužstvo Calgary Flames. Zvolili si ho vo štvrtom kole draftu. V lige OHL vydržal do roku 2019.

V apríli 2019 sa dohodol na vstupnej zmluve s Calgary Flames. Prvé dve sezóny strávil v AHL v drese farmárskeho celku Stockton Heat. V NHL debutoval na konci sezóny 2020/21. Od sezóny 2022/23 bol stabilnou súčasťou prvého tímu Flames, v ktorej zaznamenal dvadsať bodov za šesť gólov a štrnásť asistencií.

V tíme vytrval do januára 2024. Po neuspokojivých výkonoch, kedy v ročníku 2023/24 zapísal iba deväť bodov v 39 stretnutiach, ho vedenie mužstva umiestnilo na listinu nechránených voľných hráčov, z ktorej si ho stiahla Arizona Coyotes. Za Arizonu stihol odohrať len tri zápasy, než s ním klub rozviazal kontrakt. Dôvodom na ukončenie spolupráce bol príspevok uverejnený na sociálnych sieťach, ktorý zachytáva hokejistu, ako manipuluje s neznámym bielym práškom.

Reprezentácia
-------------

Slovensko reprezentoval na šampionátoch mládežníckych vekových kategórii. Na turnaji osemnástok sa predstavil dvakrát, v rokoch 2016 a 2017. Na majstrovstvách sveta dvadsaťročných štartoval hneď zo tri razy, v rokoch 2017, 2018 a 2019.

Národný tím na profesionálnej úrovni prvýkrát reprezentoval v auguste 2021 na olympijskej kvalifikácii, ktorá sa konala v Bratislave. Dvomi gólmi v troch zápasoch sa výraznou mierou podieľal na postupe na záverečný turnaj pod piatimi kruhmi. Na olympiáde sa ale napokon nepredstavil, keďže sa hráčom NHL štart odoprel.

Osobný život
------------

V detstve ho otec chcel prihlásiť na tenis. O tom, že sa bude venovať hokeju, rozhodla mama. Jeho švagor je hokejista Michal Čajkovský.

Referencie
----------

1. ↑   *Adam Ružička Štatistiky a správy* [online]. NHL.com, [cit. 2023-08-26]. Dostupné online.
2. ↑   *Ružička sa dozvedel verdikt. Opúšťa Calgary, môže si zahrať so Slovákmi* [online]. sportnet.sme.sk, [cit. 2024-01-26]. Dostupné online.
3. ↑  ŠPORT.SK. *Adam Ružička tvrdo doplatil na šokujúce video. Od Arizony dostal zlú správu* [online]. Šport.sk, 2024-02-23, [cit. 2024-02-23]. Dostupné online.
4. ↑  ROULEAU, François-David. *Ruzicka: un espoir prometteur* [online]. Le Journal de Montréal, 2016-12-28, [cit. 2023-08-26]. Dostupné online.
5. ↑  ŠPORT.SK. *Draft NHL: Po Ružičkovi sa dočkal výberu ďalší šikovný Slovák* [online]. Šport.sk, 2017-06-24, [cit. 2023-08-26]. Dostupné online.
6. ↑   *Flames sign Adam Ruzicka to entry-level contract* [online]. FlamesNation, [cit. 2023-08-26]. Dostupné online. (po anglicky)
7. ↑   *Two Calgary Flames claimed off waivers: Adam Ruzicka to Arizona, Nick DeSimone to New Jersey* [online]. FlamesNation, [cit. 2024-01-26]. Dostupné online. (po anglicky)
8. ↑   *24-åringen får sparken från NHL-klubben efter videon* [online]. www.aftonbladet.se, 2024-02-23, [cit. 2024-02-23]. Dostupné online. (po švédsky)
9. ↑   *Adam Ružička - otec chcel mať zo syna tenistu, o hokeji rozhodla mama* [online]. web.archive.org, 2022-10-31, [cit. 2023-08-26]. Dostupné online. Archivované 2022-10-31 z originálu.

Externé odkazy
--------------

* Biografické informácie a štatistiky na NHL.com, alebo Eliteprospects.com, alebo Eurohockey.com, alebo The Internet Hockey Database